আয়োজন (তারিখ: ০৭/০৯/২০০৬)

 -মো. জাকিরুল ইসলাম

কোথা তব হে হৃদয়!

বন্ধু তোমার আসবে যে কাল,

করিবে না আয়োজন?

শ্রাবণের মেঘ শরতে এসে

জানায়েছে সে বচন।

তোমার যা ভোলা মন,

বাঁশের বেণুটি হারায়ে ফেলেছো-

সেই খেয়াল কি আছে?

রাখালের থেকে চেয়ে আনো বেণু,

সময় হবে না পাছে।

রিম ঝিম ঝিম বৃষ্টি-বালা

নূপুর বাজায়, নৃত্যদোলা,

বেণুবিনা গান জমবে না বেশ

পরান বন্ধুর সনে,

যবে থমকে যাবে রিন ঝিন তান

মর্ত্যের আলিঙ্গনে।

কোথা তব হে হৃদয়!

বন্ধু তোমার শুনবে কাল

অমর গীতির গান,

ঐ সন্ধ্যাতারা ত্বরায় এসে

সাজায়েছে ঘর-বিতান।

আজিকের এই নিশি

হেলায় খেলায় সঁপিয়া দিওনা

নিতুই ঘুমের ঘোরে,

রচিয়া লহ, রচিয়া লহ,

যেন তার হিয়া ভরে।

গগন জুড়ে তারায় তারা

ভাব করিছে' পাগলপারা,

নিশুত পাখি নিদ টুঁটিয়ে

যেই না গাহিবে গীত,

সেই গীতিকা-ই রচিয়া দিবে

অমর গানে ভীত।

জাগো আজ হে হৃদয়!

বন্ধু তোমার আসবে কাল,

করিবে না আয়োজন?

তব নিকুঞ্জের লতায় পাতায়

জাগিয়াছে শিহরণ।